Document ID: 32011D0192
Publication Date: 2011-03-28

Title and Content:
SKLEP KOMISIJE
z dne 28. marca 2011
o izključitvi nekaterih izdatkov, ki jih je imela leta 2004 Madžarska iz naslova programa za podporo predpristopnim ukrepom za kmetijstvo in razvoj podeželja (Sapard), iz financiranja EU
(notificirano pod dokumentarno številko C(2011) 1738)
(Besedilo v madžarskem jeziku je edino verodostojno)
(2011/192/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1268/1999 z dne 21. junija 1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju (1),
ob upoštevanju Uredbe Komisije (ES) št. 2222/2000 z dne 7. junija 2000 o finančnih pravilih za uporabo Uredbe Sveta (ES) št. 1268/1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju (2) ter zlasti člena 14 Uredbe,
ob upoštevanju Večletnega sporazuma o financiranju med Komisijo Evropskih skupnosti, ki nastopa v imenu Evropskih skupnosti, in Madžarsko, sklenjenega 15. junija 2001, in zlasti člena 12 oddelka A njegove Priloge,
po posvetovanju z Odborom za kmetijske sklade,
ob upoštevanju naslednjega:
(1)
Uredba Komisije (ES) št. 1419/2004 (3) predvideva nadaljevanje uporabe Večletnih sporazumov o financiranju in Letnih sporazumov o financiranju, sklenjenih med Evropsko komisijo, ki predstavlja Evropsko unijo, na eni strani ter Češko, Estonijo, Latvijo, Litvo, Madžarsko, Poljsko, Slovaško in Slovenijo na drugi strani, ter nekatera odstopanja od Večletnih sporazumov o financiranju (v nadaljnjem besedilu: sporazumi MAFA) in od Uredbe Sveta (ES) št. 1266/1999 (4) in Uredbe (ES) št. 2222/2000.
(2)
Uredba Komisije (ES) št. 447/2004 (5) določa pravila, s katerimi se določi prehod s podpore na podlagi Uredbe Sveta (ES) št. 1268/1999 na tisto, ki je določena z uredbama (ES) št. 1257/1999 (6) in (ES) št. 1260/1999 (7) za Češko, Estonijo, Latvijo, Litvo, Madžarsko, Poljsko, Slovenijo in Slovaško, skupaj s sporazumi MAFA iz točke 1 Priloge I k Uredbi (ES) št. 1419/2004 in člena 12 oddelka A Priloge k sporazumom MAFA.
(3)
Uredba Komisije (ES) št. 248/2007 (8) določa ukrepe v zvezi z Večletnimi sporazumi o financiranju in Letnimi sporazumi o financiranju, sprejetimi v okviru programa Sapard, ter o prehodu od programa Sapard k razvoju podeželja skupaj s sporazumi MAFA iz Priloge III k Uredbi.
(4)
Člen 12(1) oddelka A Priloge k sporazumom MAFA, ki na podlagi Uredbe (ES) št. 248/2007 ostane v veljavi po pristopu Madžarske k Evropski uniji, določa, da mora Komisija sprejeti sklep (v nadaljnjem besedilu: sklep o konformni poravnavi) o izdatkih, ki se izključijo iz sofinanciranja EU, kadar ugotovi, da izdatki niso nastali skladno z navedenim sporazumom.
(5)
Ugotovitve letnega poročila o potrditvi obračunov programa Sapard za proračunsko leto 2004 so pokazale, da je agencija Sapard morebiti kršila nekatere določbe sporazumov MAFA. Komisija je v zvezi s tem sprožila preiskavo v skladu s členom 12 oddelka A Priloge k sporazumom MAFA.
(6)
V skladu s členom 12(3) oddelka A Priloge k sporazumom MAFA so bili madžarski organi povabljeni na dvostranski pogovor dne 8. novembra 2005, na katerem sta si obe strani prizadevali doseči sporazum o ukrepih, ki jih je treba sprejeti, ter o oceni resnosti kršitve.
(7)
Komisija je po opravljenem dvostranskem pogovoru še naprej menila, da nekatere postavke izdatkov niso bile izvedene v skladu s pravili, ki urejajo program Sapard. Madžarska je pri nekaterih izplačilih v proračunskih letih 2003 in 2004 kršila 3-mesečni rok za plačila upravičencem, ki ga določa člen 8(6) oddelka A sporazumov MAFA. Na podlagi navedene določbe čas med prejemom spremne dokumentacije, ki je potrebna za izvedbo plačila, in izdajo plačilnega naloga ne bi smel presegati treh mesecev.
(8)
Madžarski organi so z dopisom z dne 16. oktobra 2009 sprožili spravni postopek v skladu s tretjim pododstavkom člena 12(3) oddelka A in točke 9 oddelka F Priloge k sporazumom MAFA. Spravni organ je podprl argumente madžarskih organov in jih štel za izjemne okoliščine za odstopanje od roka za plačila upravičencem, ki ga določa člen 8(6) oddelka A sporazumov MAFA.
(9)
Komisija argumentov madžarskih organov ni mogla šteti za izjemne okoliščine, ki bi lahko upravičile odstopanje od člena 8(6) oddelka A sporazumov MAFA, ter je predlagala zmanjšanje financiranja za znesek 2 535 286 EUR.
(10)
V skladu s členom 12(7) oddelka A Priloge k sporazumom MAFA se znesek, ki ga je treba vrniti, sporoči nacionalnemu odredbodajalcu, ki mora v imenu Madžarske zagotoviti, da je znesek v dveh mesecih od sprejetja sklepa nakazan na evrski račun programa Sapard. Ker pa je izvajanje programa Sapard zaključeno, se povračilo izključenega zneska izvede v obliki naloga za povračilo -
SPREJELA NASLEDNJI SKLEP:
Člen 1
Znesek v višini 2 535 286 EUR, ki ga je plačala madžarska agencija Sapard, se izključi iz financiranja EU, ker zadevne transakcije niso skladne s pravili, ki urejajo program Sapard.
Izračun popravka je naveden v Prilogi.
Člen 2
Ta sklep je naslovljen na Republiko Madžarsko.
V Bruslju, 28. marca 2011

Classification:
Level 1 Topics: 100161
100144
100146
100156
Level 2 Topics: 100277
100283
100185
100177
100282
100176
100245
100187
Level 3 Topics: 5655
2442
5781
5283
5087
122
5576
2106
2515
4057
712
1005
914
2200
2443
All Topics: 1005
1052
12
1255
1542
2443
2965
5575
7132
862